Rattaorienteerumise Euroopa meistrivõistlustel Ingaris oli esimest korda tiitlivõistluste ajaloos kavas teatesõit segavõistkondadele, milles sõitsid kaks meest ja üks naine. Eesti esivõistkond koosseisus Lauri Malsroos, Margus Hallik ja Eleri Hirv pälvisid kümnenda koha.

Teatesõidu vahetuste pikkused on võrdsed ja vahetuste valik võistkonna siseselt vaba, mis loob koondistele palju erinevaid taktikalisi valikuid. Eestil sõitis avavaheust naisvõistleja Hirv, kes andis teate edasi 13. kohal. Teises vahetuses jätkas eestlaste hetke tugevaim mees Malsroos, kes tõstis hea sõiduga võistkonna 11. kohale. Ankruetappi alustas hästi Hallik, kes jõudis järele esikümnes sõitvale grupile, ent tegi seejärel orienteerumisvea ja jäi neist maha. Kokkuvõttes tõusis võistkond siiski ühe koha võrra ja lõpujoon ületati kümnenda kohaga. Võit kuulus Tšehhi võistkonnale (Martina Tichovska, Vojtec Ludvik, Krystof Bogar), kes lõpuheitluses alistas nelja sekundiga Venemaa. Pronksi võitis Soome.

Rattaorienteerumise maailmameistrivõistlused toimuvad augustikuus Austrias.